རཱ་མ་ཎའི་རྟོགས་བརྗོད་དང་བྷ་ར་ཏ་ཆེན་མོའི་གཏམ་རྒྱུད་གཉིས་ནི་གནའ་བོའི་རྒྱ་གར་གྱི་དཔའ་བོའི་བྱུང་བ་བརྗོད་པའི་སྙན་ངག་རིང་མོ་གཉིས་ཡིན།རྒྱ་གར་དུ་རཱ་མ་ཎའི་རྟོགས་བརྗོད་ལ་ཆེས་ཐོག་མའི་སྙན་ངག་ཏུ་བརྗོད་ཅིང་རྒྱ་གར་རྩོམ་རིག་དང་འཛམ་གླིང་རྩོམ་རིག་གི་ལོ་རྒྱུས་ཐོག་སྐད་གྲགས་ཆེ་ཞིང་རྩོམ་རིག་དང་རིག་གནས་འཕེལ་རྒྱས་ལ་ཤུགས་རྐྱེན་ཆེན་པོ་ཐེབས་མྱོང་།བསྟན་བཅོས་གྲགས་ཅན་འདི་རང་རེ་བོད་ལ་གནའ་ནས་སྐད་གྲགས་ཆེ་ན་ཡང་དུས་ད་ལྟའི་བར་དུ་རྒྱ་གར་གྱི་དྲང་སྲོང་གྲོག་མཁར་གྱིས་བརྩམས་པར་གྲགས་པའི་རཱ་མ་ཎའི་རྟོགས་བརྗོད་ཆ་ཚང་བོད་ལ་འགྱུར་མེད་པས།འདིའི་སྐོར་གྱི་གནས་ཚུལ་ཞིབ་ཕྲ་སུ་ལ་ཡང་ཆ་རྒྱུས་མེད་པར་སྣང་།བདག་གིས་བསྟན་བཅོས་འདི་བོད་ལ་གལ་ཆེ་བར་མཐོང་སྟེ་རྒྱའི་མཁས་པ་ཆེན་མོ་སྐུ་ཞབས་ཅིས་ཞན་ལིན་གྱི་རྒྱ་འགྱུར་མའི་སྟེང་ནས་བོད་སྐད་དུ་སྒྱུར་བའི་ལས་ལ་ཞུགས་པ་ཡིན།ཡིག་སྒྱུར་གྱི་དགོས་མཁོའི་དབང་གིས་བདག་གིས་རཱ་མ་ཎའི་རྟོགས་བརྗོད་དང་འབྲེལ་ཡོད་ཀྱི་དཔྱད་གཞིའི་ཡིག་རིགས་འགའ་རེར་ཟུར་ལྟ་བྱས་མྱོང་།དེ་ལས་ཐོབ་པའི་ངོས་ཟིན་འགའ་རང་དང་སྐལ་མཉམ་རྣམས་ལ་བསམ་འཆར་བརྗེ་རེས་ཀྱི་ཚུལ་དུ་འབུལ་བར་བྱ།